Mediclinic verwag vlaag op vlaag Covid-19-gevalle | Netwerk24
Deur Nellie Brand-Jonker 16 April 2021 13:43
Die Mediclinic op Stellenbosch.
Die hospitaalgroep het sedert die pandemie begin het nog nie volkome 'n herstel in inkomste en wins begin sien nie.
Dr. Ronnie van der Merwe, uitvoerende hoof van die groep, sê egter in 'n handelsoorsig die groep glo nie dit gaan weer sy inkomste en wins laat daal nie.
"Ons is in 'n goeie posisie om inkomste en bedryfswins in die komende boekjaar te laat groei ondanks verdere vlae van die pandemie wat in die volgende paar maande verwag word, veral in Switserland en Suider-Afrika," sê hy.
Die hospitaalgroep, wat in Mei sy finansiële resultate vir die pas afgelope boekjaar uitreik, het 'n herstel in inkomste en winsmarges begin beleef die afgelope maande nadat lesse wat met die eerste vlaag geleer is, toegepas is.
"Ten spyte van die erger tweede vlaag van die pandemie het ons goed aangepas om 'n stewige vertoning in die tweede helfte van die boekjaar te lewer en inkomste met sowat 1% te verhoog," sê Van der Merwe.
Die streng inperkings en beperkinge in die eerste helfte van sy boekjaar het egter sy tol geëis op die resultate van die volle boekjaar. Die inkomste het in die eerste helfte met amper 7% gedaal. Dit het meegebring dat sy inkomste vir die boekjaar met 3% gedaal het.
Die toename in die gebruik van persoonlike beskermende toerusting, die prysverandering in produkte wat in die hospitale gebruik word en die meer personeel wat benodig is weens die isolasie- en kwarantynvereistes het bedryfskoste verhoog vergeleke met die vorige boekjaar.
Dít, tesame met die daling in inkomste, het die bedryfswinsmarge (voor finansieringskoste en waardevermindering) laat krimp vir die boekjaar, maar 'n herstel is in die laaste ses maande beleef.
"Die sterker vraag in die tweede helfte van die jaar het 'n verbetering in die winsmarge ondersteun."
'n Paar syfers toon SA is nog nie heeltemal op dreef
Inkomste: In Suid-Afrika het Mediclinic se inkomste vir die boekjaar met 9% gedaal. Dit volg nadat inkomste in die tweede helfte met 1% gegroei het ná die daling van 18,7% in die eerste halfjaar.
Die bedryfswinsmarge het van 20,8% in die vorige boekjaar tot 14% gedaal. In die eerste helfte het die bedryfswinsmarge 8,2% beloop en dit het tot 19% herstel in die tweede helfte.
Pasiëntdae: Die handelsoorsig toon 'n herstel is nog nie volkome in die tweede helfte in betaalde pasiëntdae in hospitale beleef nie. Pasiëntdae het met 25% in die eerste helfte geval en met 5% in die tweede helfte. Dit het die dae wat pasiënte in die hospitaal bestee het, met gemiddeld 15% afgetrek vir die boekjaar.